उत्तर प्रदेश नगरीय निकाय चुनाव का तीसरे चरण का मतदान जारी – Dainik Sandhya Prakash
You are here: Home » उत्तर प्रदेश नगरीय निकाय चुनाव का तीसरे चरण का मतदान जारी
लखनऊ। उत्तर प्रदेश के नगरीय निकाय चुनाव के तीसरे और अंतिम चरण के तहत 26 जिलों में मतदान आज सुबह शुरू हो गया। मतदान शांतिपूर्ण ढंग से हो रहा है और अभी तक कहीं से किसी अप्रिय घटना की सूचना नहीं है। सुबह ठंड होने की वजह से अभी मतदान की गति कुछ धीमी है लेकिन उम्मीद है कि दिन चढ़ने के साथ इसमें तेजी आएगी। मतदान साढ़े सात बजे शुरू हुआ। मत शाम पांच बजे तक पड़ेंगे।
तीसरे चरण के लिये कुल 3599 मतदान केन्द्र और 10 हजार 817 मतदेय स्थल बनाये गये हैं। चुनाव को स्वतंत्र और निष्पक्ष ढंग से कराने के लिये 364 जोनल मजिस्ट्रेट, 890 सेक्टर मजिस्ट्रेट, कुल 673 रिटर्निंग अफसर और 1247 सहायक रिटर्निंग अफसर तैनात किये गये हैं। मतदान के दौरान सुरक्षा के लिये 40 कम्पनी केन्द्रीय अर्द्धसैनिक बल, 71 कम्पनी पीएसी बल, 361 इंस्पेक्टर, 7333 दारोगा, 4590 हेड कांस्टेबल, 36 हजार 111 कांस्टेबल तथा 14191 होमगार्ड जवान तैनात किये गये हैं। मालूम हो कि नगरीय निकाय चुनाव का पहले चरण का मतदान 22 नवम्बर को और दूसरे चरण का मतदान 26 नवम्बर को हुआ था। मतों की गिनती एक दिसम्बर को होगी।